གོས་དཀར་ལྕང་ལོ་ཅན་དང་རབ་བྱུང་ངུར་སྨྲིག་གི་སྡེ་གཉིས་ནི་བོད་བརྒྱུད་ནང་བསྟན་སྤྱི་ཚོགས་ཅན་དུ་བྱེད་པའི་ནང་དོན་རིག་གནས་ཀྱི་ཚབ་མཚོན་ལྟ་བུ་ཞིག་ཡིན་ལ།དེ་ལ་ལོ་རྒྱུས་རིང་པོ་རིང་པོ་ཡོད་པ་མ་ཟད།རྣམ་དཔྱོད་ཀྱིས་རྒྱས་བཏབ་པའི་ཁྲིམས་དང་ལམ་སྲོལ་མང་པོ་ཡོད་པ་ཚང་མ་ཆོས་ཀྱི་བྱེད་སྒོ་ཁོ་ན་ཡིན།དཔེར་ན།སྡོམ་པ་ཞུ་བ།དབང་བསྐུར་རྗེས་གནང༌།མཚན་ཉིད་རིག་པའི་ལམ་ནས་འཆད་ཉན་རྣལ་མིན་བྱེད་པ།སྒོམ་སྒྲུབ་བསྙེན་མཚམས་བསྡམས་པ།ཚོགས་མཆོད་འཚོགས་པ།བླ་མའི་ཞབས་བརྟན་སྒྲུབ་པ།ཆོས་ཀྱི་སྲུང་མར་འཕྲིན་བཅོལ་བྱེད་པ།ཟན་རིན་བསྒྲིལ་བ་དང་ལུང་བརྟག་ཞུས་ཏེ་ཡང་སྲིད་ངོས་འཛིན་བྱེད་པ་སོགས་ཆོས་ཕྱོགས་ཀྱི་དོན་གལ་ཆེན་ཐག་གཅོད་བྱེད་སྲོལ་ཚང་མ་བསྟན་པ་དེ་འཛིན་ཁོ་ནར་དབང་བ་དང༌།གཞུང་དོན་དང་མཐུན་པ།བསྟན་པའི་རྗེས་འཇུག་པར་དམིགས་བསལ་གྱིས་འཁྲི་བའམ་དེས་གནང་དགོས་པའི་བྱེད་སྒོ་ཉག་གཅིག་ཡིན།འོ་ན།བྱེད་སྒོ་འདི་དག་གིས་བཅའ་ཁྲིམས་ལ་ཕར་ལྟ་རྒྱུ་ནི་ཡོང་ཐབས་བྲལ་ཞིང༌།དེ་བས་དོན་དངོས་རང་བཞིན་དང༌།བདེན་དོན་རང་བཞིན་ལ་གཞིགས་ཏེ་བཅའ་ཁྲིམས་ཀྱིས་ཚུར་གཟིགས་དགོས་པ་མ་ཟད།བཅའ་ཁྲིམས་ཀྱི་ས་བོན་ཡང་ཆགས་དགོས།